Vandforureningen i Gundsømagle har indtil videre ikke medført nogle sygdomstilfælde.
Roskilde Kommune og embedslægen oplyser, at ingen borgere blev syge af vandforureningen i Gundsømagle
Folketingsmedlem samt miljø- og klimaordfører Mette Gjerskov (A), langede i sidste uge ud efter miljøminister Troels Lund Poulsen i forbindelse med vandforureningen i Gundsømagle. Derudover har hun ønsket svar angående mulige sygdomstilfælde i landsbyen. Nu er svaret kommet fra miljøministeriet, og det er af positiv karakter. "Kommunerne har tilsynspligten overfor vandværkerne. Ved forureningssager inddrager kommunerne embedslægerne. Roskilde Kommune har ikke kendskab til, om borgerne er blevet syge af forureningen. Sundhedsstyrelsen og Embedslægerne Sjælland, har overfor By- og Landskabsstyrelsen oplyst, at de på nuværende tidspunkt ikke har konstateret sygdomstilfælde som følge af forureningen af drikkevandet fra Gundsømagle Vandværk, lyder svaret til Mette Gjerskov.
Embedslæge fastholder kogepåbud
Gundsømagle Vandværk fik torsdag eftermiddag svar på deres seneste prøver. De viste, at der ikke er fundet nogle coliforme bakterier i vandet. Alligevel skal borgerne fortsætte med at koge vandet inden brug. "Vi er glade for svaret på de seneste prøver. Nu er det ude af vores hænder forstået på den måde, at Embedslægen suverænt bestemmer, hvornår kogeanbefalingen kan ophæves. Hun vil gerne være helt sikker, så hun er i gang med at lave prøver og finde svar på de såkaldte kimtal. De prøver skal vise, om der er andre former for bakterier i drikkevandet end coliforme bakterier, "siger Gunnar Andersen fra vandværket og understreger, at borgerne må væbne sig med tålmodighed. "Det tager desværre nogle dage at få svar på de kimtal, så kogeanbefalingen varer nok weekenden over og måske frem til tirsdag, "siger han.
Vandforurening snart slut
Vandforureningen i Gundsømagle synger på sidste vers. De seneste prøver viste godt nok 200 coliforme bakterier i en vandboring, men de nye prøver, som blev foretaget onsdag, skulle gerne vise noget andet. "Vi venter stadig på svar, men prøverne skulle gerne være negative. Vi skal have to rene prøver før vi kan give grønt lys til at drikke vandet, men i mellemtiden har embedslæge Marianne Adelhardt på forespørgsel fra sundhedsplejersken i Roskilde Kommune, givet tilladelse til at vaske hænder i vandet. Herudover er der ingen ændringer på nuværende tidspunkt. Borgerne skal stadig koge vandet inden brug, men det er forhåbentlig slut senere i aften eller i morgen, "siger Gunnar Andersen fra Gundsømagle Vandværk.
Vandforurening er uacceptabel
Én af de Gundsømagle-borgere, som i skrivende stund må leve med det forurenede vand, er folketingsmedlem Mette Gjerskov (A). Og hun er langtfra tilfreds. "Forureningen i Gundsømagle kommer lige efter, at vi i Folketingets Miljøudvalg i sidste uge fik vedtaget et pålæg til miljøministeren om at indføre skærpede regler for hygiejne og kontrol med vores drikkevand. Denne gang ramte det os i Gundsømagle, sidst var det Tune. Lad os håbe, at forureningen ikke er så alvorlig denne gang, men vores mål som Socialdemokrater er, at alle danskere er garanteret rent drikkevand, "siger Mette Gjerskov og fortsætter:
"Det er helt uacceptabelt, at vi som i et andet uland skal koge vandet eller købe det på flasker. Hovedreglen må være, at forureningerne skal opdages, inden det forurenede vand er kommet ud i vandhanerne, "siger Mette Gjerskov, som vil gå videre med sagen. "Jeg har nu har stillet et skriftligt spørgsmål til miljøminister Troels Lund Poulsen om, hvorvidt der er konstateret sygdomstilfælde i Gundsømagle som følge af forureningen i Gundsømagle, "siger hun.
Borgerne i landsbyen Gundsømagle kan igen sætte munden over vasken og drikke af hanen. Det står klart efter tirsdagens møde mellem Roskilde Kommunens Natur- og Miljøafdeling og embedslægen. Analyserne fra de sidste vandprøver fra Gundsømagle Vandværk viser, at der ikke er overskridelser af grænseværdierne for coliforme bakterier eller kimtal. Dette gælder både for vandværket og forsyningsnettet. Der er i en af vandværkets råvandsboringer fundet to coliforme bakterier, men boringen er nu taget ud af drift mandag den 28. september og vandet er herefter undersøgt igen. Den nye undersøgelse viste heller ikke coliforme bakterier i det vand, der pumpes ud til forbrugerne.
Roskilde Kommunens Natur- og Miljøafdeling, som fører tilsyn med drikkevandets kvalitet, har efter samråd med embedslægen besluttet at ophæve kogeanbefalingen. Vandet fra Gundsømagle Vandværk kan altså nu bruges ganske normalt efter otte dages forbud.
En coliform bakterie fundet i prøve fra boring
Kontrolprøverne på vandet fra Gundsømagle Vandværk viser, at der ikke er store problemer med forurening af vandet fra vandværket. Alle prøver på nær en er negative. I prøven fra en af de tre boringer er der fundet en (1) coliform bakterie.
- Det er en for meget, siger formanden for vandværket Gunnar Andersen.
- Men det er godt at se, der ikke er nogen voldsomme forureningsproblemer.
- Nu bliver der taget nye prøver i dag, som også bliver hastebehandlet. Hvis de viser sig negative, regner jeg med at vandet bliver frigivet til weekenden.
- Selv hvis de nye vandprøver viser nul bakterier, følger vi op med nye prøver hver 14. dag.
- Det er ikke til at vide, hvorfor prøven fra 17. september viste det høje bakterietal, men jeg er selv tilbøjelig til at tro forureningen er sket på vej til laboratoriet, siger Gunnar Andersen.
Man skal stadig koge vandet før det bruges. Vand situationen i Gundsømagle kan følges på vandværkets hjemmeside www.gundsoemagle-vandvaerk.dk .